Senedd Cymru

Y Pwyllgor Iechyd a Gofal Cymdeithasol

Cefnogi pobl sydd â chyflyrau cronig: ymgynghoriad

29 Mawrth i 25 Mai 2023

1. Paratowyd y ddogfen hon yn Microsoft Word. Mae dogfen esbonio ar gael ar [ffurf Microsoft Word](https://senedd.cymru/media/uhlh01ea/opsiynau-hygerchedd-word.docx) os oes angen unrhyw gymorth arnoch i ddefnyddio’r opsiwn ‘Read aloud’, neu i newid lliwiau cefndir y dudalen, maint y testun neu liw y testun.

# Cyflwyniad

Mae'r [Pwyllgor Iechyd a Gofal Cymdeithasol](http://www.senedd.cymru/seneddiechyd) yn cynnal ymchwiliad i gefnogi pobl sydd â chyflyrau cronig.

# Y cefndir

Mae'r term 'cyflyrau cronig' (a elwir hefyd yn 'gyflyrau hirdymor' neu’n 'salwch hirdymor') yn cynnwys ystod eang o gyflyrau iechyd na ellir eu gwella ond y gellir eu rheoli gyda'r cymorth a'r driniaeth gywir. Mae llawer o bobl hefyd yn byw gyda chydafiechedd (dau gyflwr cronig neu fwy). Mae’n bosibl y bydd pobl o wahanol gefndiroedd, sy’n perthyn i grwpiau neu gymunedau gwahanol neu sy’n byw mewn gwahanol rannau o Gymru, hefyd yn dioddef anghydraddoldebau oherwydd eu cyflwr neu o ran mynediad at wasanaethau neu gymorth.

# Dull dau gam

Oherwydd cymhlethdod y materion hyn a'r amrywiaeth eang o gyflyrau cronig a all fod ar bobl, rydym yn defnyddio dull dau gam ar gyfer ein gwaith. Yn ystod cam 1, byddai’n dda gennym gael eich help i nodi'r themâu a'r materion allweddol y dylem ganolbwyntio arnynt wrth ymgymryd â cham 2 o’n gwaith.

## Cam 1

Yn ystod cam cyntaf ein gwaith, byddwn yn ystyried y meysydd bras a ganlyn:

### Y GIG a gwasanaethau gofal cymdeithasol

* Parodrwydd gwasanaethau lleol y GIG a gofal cymdeithasol i drin pobl sydd â chyflyrau cronig yn y gymuned.
* Mynediad at wasanaethau hanfodol a thriniaeth barhaus, ac unrhyw rwystrau mae rhai grwpiau’n eu hwynebu, gan gynnwys menywod, pobl o gefndiroedd lleiafrifoedd ethnig, a phobl anabl.
* Cymorth sydd ar gael i alluogi hunanreoli effeithiol lle bo'n briodol, gan gynnwys cymorth iechyd meddwl.

### Cyflyrau lluosog

* Gallu’r GIG a darparwyr gofal cymdeithasol i ymateb i unigolion â chydafiechedd yn hytrach na chanolbwyntio ar gyflyrau unigol ar wahân.
* Y rhyngweithio rhwng cyflyrau iechyd meddwl a chyflyrau iechyd corfforol hirdymor.

### Effaith ffactorau ychwanegol

* Effaith y pandemig ar ansawdd gofal ar draws cyflyrau cronig.
* Effaith y cynnydd mewn costau byw ar iechyd a lles pobl sydd â chyflyrau cronig.
* I ba raddau y bydd gan wasanaethau'r capasiti i ateb y galw yn y dyfodol o ran poblogaeth sy'n heneiddio.

### Atal a ffordd o fyw

* Camau i wella atal ac ymyrraeth gynnar (i atal iechyd a lles pobl rhag gwaethygu).
* Effeithiolrwydd y mesurau presennol i ymdrin â ffactorau ffordd o fyw/ymddygiad (gordewdra, ysmygu ac ati), ac i fynd i'r afael ag anghydraddoldebau a rhwystrau mae rhai grwpiau’n eu hwynebu.

Mae croeso i chi rannu sylwadau cyffredinol neu sylwadau penodol am gyflwr penodol.

# Sut i roi’ch barn

## Casglu tystiolaeth

Rydym am sicrhau bod ein gwaith yn cael ei lywio gan brofiadau, anghenion a safbwyntiau sy'n adlewyrchu teimladau’r amrywiaeth o bobl a chymunedau y mae'r materion hyn yn effeithio arnynt.

Rydym yn annog unrhyw un sydd ag arbenigedd neu brofiad o'r materion hyn i roi eu safbwyntiau, gan wybod yn iawn y bydd eu barn yn cael ei chroesawu a'i gwerthfawrogi.

Rydym yn casglu tystiolaeth ysgrifenedig ar hyn o bryd. Y dyddiad cau yw diwedd **dydd Iau 25 Mai 2023**.

### Ynghyd â'ch cyflwyniad, dylech ddarparu'r wybodaeth a ganlyn:

* Eich enw a’ch manylion cyswllt fel y person neu’r sefydliad sy’n cyflwyno’r dystiolaeth.
* A yw eich tystiolaeth yn cael ei chyflwyno gan unigolyn neu ar ran sefydliad.
* Os ydych yn cyflwyno tystiolaeth fel unigolyn, cadarnhad eich bod dros 18 mlwydd oed.
* Os ydych o dan 13 mlwydd oed, cytundeb eich rhiant neu warcheidwad y gallwch gymryd rhan (gellir darparu hyn drwy e-bost).
* Cadarnhad o ran a fyddai'n well gennych i’ch enw beidio â chael ei gyhoeddi ochr yn ochr â'ch tystiolaeth (ni fydd enwau unigolion o dan 18 oed yn cael eu cyhoeddi).
* Cadarnhad o ran a hoffech i’r pwyllgor drin eich holl dystiolaeth ysgrifenedig, neu unrhyw ran ohoni, yn gyfrinachol, gyda rhesymau dros y cais.
* Os ydych wedi cyfeirio at drydydd parti yn eich tystiolaeth, er enghraifft rhiant, priod neu berthynas, cadarnhad eu bod wedi cytuno y gallwch rannu gwybodaeth y gellir ei defnyddio i'w hadnabod a'u bod yn deall y caiff ei chyhoeddi.

## Sut i roi eich barn

I roi eich barn yn electronig, anfonwch neges e-bost at SeneddIechyd@senedd.cymru, neu drwy'r post at y Pwyllgor Iechyd a Gofal Cymdeithasol, Senedd Cymru, Caerdydd, CF99 1SN.

## Cyflwyno Tystiolaeth Ysgrifenedig

Mae gan y Senedd ddwy iaith swyddogol, sef Cymraeg a Saesneg.

Yn unol â [Chynllun Ieithoedd Swyddogol y Senedd](https://senedd.cymru/comisiwn/polisi-comisiwn-y-senedd/ieithoedd-swyddogol/), mae'r Pwyllgor yn croesawu cyfraniadau yn y naill neu’r llall o’n hieithoedd swyddogol, neu’r ddwy, a gofynnwn i sefydliadau sy’n ddarostyngedig i Safonau’r Gymraeg neu gynlluniau iaith Gymraeg ymateb yn unol â’u rhwymedigaethau eu hunain. Rhowch wybod i’r Pwyllgor wrth gyflwyno ymatebion os ydych yn bwriadu darparu cyfieithiad yn ddiweddarach.

Gweler y [canllawiau ar gyfer y sawl sy’n cyflwyno tystiolaeth I bwyllgor](https://senedd.cymru/busnes-y-senedd/pwyllgorau/cymryd-rhan-mewn-pwyllgor/).

## Datgelu gwybodaeth

Gwnewch yn saff eich bod wedi ystyried [polisi’r Senedd o ran datgelu gwybodaeth](https://senedd.cymru/cymorth/preifatrwydd/hysbysiad-preifatrwydd-pwyllgorau-r-senedd/) cyn cyflwyno gwybodaeth i’r Pwyllgor.